CELEX: 31980R1778
Language: el
Date: 1980-06-30 00:00:00
Title: Κανονισμός (ΕΟΚ) αριθ. 1778/80 τού Συμβουλίου τής 30ής Ιουνίου 1980 περί τροποποιήσεως τού κανονισμού (ΕΟΚ) αριθ. 727/70 «περί τής δημιουργίας κοινής οργανώσεως αγοράς στόν τομέα τού ακατέργαστου καπνού»

Avis juridique important

|

31980R1778

Κανονισμός (ΕΟΚ) αριθ. 1778/80 τού Συμβουλίου τής 30ής Ιουνίου 1980 περί τροποποιήσεως τού κανονισμού (ΕΟΚ) αριθ. 727/70 «περί τής δημιουργίας κοινής οργανώσεως αγοράς στόν τομέα τού ακατέργαστου καπνού»  

Επίσημη Εφημερίδα αριθ. L 174 της 09/07/1980 σ. 0001 - 0002 Ελληνική ειδική έκδοση: Κεφάλαιο 03 τόμος 29 σ. 0117  Ισπανική ειδική έκδοση: Κεφάλαιο 03 τόμος 18 σ. 0147  Πορτογαλική ειδική έκδοση : Κεφάλαιο 03 τόμος 18 σ. 0147 

ΚΑΝΟΝΙΣΜΟΣ (ΕΟΚ) αριθ. 1778/80 ΤΟΥ ΣΥΜΒΟΥΛΙΟΥ της 30ής Ιουνίου 1980 περί τροποποιήσεως του κανονισμού (ΕΟΚ) αριθ. 727/70 "περί της δημιουργίας κοινής οργανώσεως αγοράς στον τομέα του ακατέργαστου καπνού"ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ  ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,  την πρόταση της Επιτροπής,  τη γνώμη της Συνελεύσεως(1),  τη γνώμη της Οικονομικής και Κοινωνικής Επιτροπής(2),  Εκτιμώντας:  ότι ο κανονισμός (ΕΟΚ) αριθ. 727/70 του Συμβουλίου της 21ης Απριλίου 1970 περί δημιουργίας κοινής οργανώσεως αγοράς στον τομέα του ακατέργαστου καπνού(3), όπως τροποποιήθηκε τελευταία από τον κανονισμό (ΕΟΚ) αριθ. 1579/79(4)προβλέπει στο άρθρο 6 ότι  δύνανται να καθορίζονται παράγωγες τιμές παρεμβάσεως για τον δεματοποιημένο καπνό ο οποίος προέρχεται από καπνό σε φύλλα που συγκομίζεται στην Κοινότητα- ότι για κάθε συγκομιδή καθορίζονταν τέτοιου είδους τιμές για τις ποικιλίες καπνού, οι οποίες, στο πλαίσιο των εθνικών οργανώσεων αγοράς που προϋπήρχαν της κοινής οργανώσεως, ετύγχαναν ορισμένων πλεονεκτημάτων κατά την εμπορία τους ή απέλαυαν εγγυήσεως  τιμής και διαθέσεως στο στάδιο του δεματοποιημένου καπνού- ότι οι ποσότητες που ηδύναντο να τύχουν εγγυήσεως ήσαν περιορισμένες λόγω του αυστηρού καθεστώτος περιορισμού των εκτάσεων στον οποίο υπέκειτο η καλλιέργεια του καπνού- ότι από της δημιουργίας της κοινής οργανώσεως αγοράς και της ελευθερώσεως της καλλιέργειας του καπνού απεδείχθη ότι πολλές επιχειρήσεις εμπορικής επεξεργασίας και συσκευασίας καπνού διέθεταν συστηματικά στην παρέμβαση το μεγαλύτερο μέρος της παραγωγής  τους, προκαλώντας τη δημιουργία ογκωδών αποθεμάτων και σημαντικών εξόδων για το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)- ότι είναι αναγκαίο να αποθαρρύνεται αυτό το είδος της συστηματικής προσφυγής στην παρέμβαση και να εμποδίζεται η ανάπτυξη παραγόντων που διαταράσσουν την ισορροπία και προκαλούν την εφαρμογή των μέτρων του άρθρου 13 του κανονισμού (ΕΟΚ) αριθ. 727/70 επί  όλων των επιχειρήσεων- ότι η πείρα απέδειξε ότι ακόμη και σε κατάσταση δυσκολιών της αγοράς, το τμήμα της παραγωγής μιας καλώς διαχειριζομένης επιχειρήσεως που διατίθεται στην παρέμβαση δεν υπερβαίνει συνήθως το 1/4 της συνολικής της παραγωγής- ότι για την εξυγίανση της καταστάσεως ενδείκνυται η μείωση της παραγώγου τιμής παρεμβάσεως που καταβάλλεται σε μια επιχείρηση για τις ποσότητες δεματοποιημένου καπνού μιας ποικιλίας δεδομένης συγκομιδής που προσφέρονται στην παρέμβαση οι οποίες  υπερβαίνουν ένα ορισμένο ποσοστό της παραγωγής της, και ότι κρίνεται σκόπιμο να καθορισθεί το όριο αυτό στο υψηλότερο επίπεδο που έχει διαπιστωθεί για τις καλώς διαχειριζόμενες επιχειρήσεις όπως αναφέρεται ανωτέρω- ότι για ορισμένες ποικιλίες και ορισμένες συγκομιδές δύναται εν τούτοις να θίγεται σοβαρώς η κανονική διάθεση του καπνού στην αγορά από εξαιρετικές περιστάσεις ιδίως από την ιδιαίτερα υψηλή απόδοση, συνεπεία μη φυσιολογικών κλιματολογικών συνθηκών ή μία  πτώση των τιμών στη διεθνή αγορά- ότι είναι σκόπιμο, σ' αυτές τις περιπτώσεις, να προβλέπεται η δυνατότητα τροποποιήσεως του ορίου πέρα του οποίου οι ποσότητες δεματοποιημένου καπνού που προσφέρονται στην παρέμβαση να αναλαμβάνονται σε μειωμένη παράγωγο  τιμή παρεμβάσεως,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:   Άρθρο 1  1. Στο άρθρο 6 του κανονισμού (ΕΟΚ) αριθ. 727/70, η παράγραφος 6 αντικαθίσταται από το ακόλουθο κείμενο:  "6. Υπό τους όρους τους θεσπιζομένους κατ' εφαρμογή των παραγράφων 8 και 9 και υπό την επιφύλαξη του άρθρου 12α, οι οργανισμοί παρεμβάσεως αγοράζουν τον καπνό της ποιότητος αναφοράς στην παράγωγο τιμή παρεμβάσεως που προσαρμόζεται κατά περίπτωση δια της  εφαρμογής της κλίμακος προσαυξήσεων και μειώσεων που προβλέπεται στην παράγραφο 7." 2. Το ακόλουθο άρθρο προστίθεται στον κανονισμό (ΕΟΚ) αριθ. 727/70:  "Άρθρο 12α 1. Όταν για μια ποικιλία και μια συγκομιδή για τις οποίες καθορίζεται παράγωγος τιμή παρεμβάσεως, οι ποσότητες δεματοποιημένου καπνού, που φέρονται στην παρέμβαση από μία επιχείρηση εμπορικής επεξεργασίας και συσκευασίας καπνού, υπερβαίνουν το 25% του  ισοδυνάμου των ποσοτήτων καπνού σε φύλλα κοινοτικής παραγωγής, επεξεργασμένων από την επιχείρηση αυτή, οι πλεονάζουσες ποσότητες αγοράζονται από τον οργανισμό παρεμβάσεως σε παράγωγο τιμή παρεμβάσεως μειωμένη κατά 10% και προσαρμοζομένη, κατά περίπτωση,  δια της εφαρμογής της κλίμακος προσαυξήσεων και μειώσεων που προβλέπεται στην παράγραφο 7 του άρθρου 6.  2. Εν τούτοις το Συμβούλιο, προτάσει της Επιτροπής και με ειδική πλειοψηφία, εγκαίρως, και το αργότερο στις 31 Δεκεμβρίου του ημερολογιακού έτους που ακολουθεί το έτος της συγκομιδής, δύναται να τροποποιεί για μία ή περισσότερες ποικιλίες μιας δεδομένης  συγκομιδής το ποσοστό των ποσοτήτων καπνού που καθορίζεται στην παράγραφο 1, όταν εξαιρετικές περιστάσεις, ιδίως κλιματολογικές συνθήκες ή συνδεδεμένες με τη διακύμανση των τιμών στη διεθνή αγορά, θίγουν τις κανονικές συνθήκες διαθέσεως του  δεματοποιημένου καπνού.  3. Οι λεπτομέρειες εφαρμογής του παρόντος άρθρου, και ιδίως ο καθορισμός των επιχειρήσεων που προβλέπονται στην παράγραφο 1 και της παραγωγής τους, καθώς και ο τρόπος καταβολής της παραγώγου τιμής παρεμβάσεως, θεσπίζονται σύμφωνα με τη διαδικασία που  προβλέπεται στο άρθρο 17."  Άρθρο 2  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται για πρώτη φορά στον δεματοποιημένο καπνό που προέρχεται από καπνό σε φύλλα της συγκομιδής 1980, εξαιρέσει των ποικιλιών Perustitza της Erzegovina για τις οποίες εφαρμόζεται για πρώτη φορά στον δεματοποιημένο καπνό που προέρχεται από καπνό σε  φύλλα της συγκομιδής 1981.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.  Έγινε στο Λουξεμβούργο, στις 30 Ιουνίου 1980.  Για το Συμβούλιο Ο Πρόεδρος V. BALZAMO  (1) ΕΕ αριθ. Α 97 της 21.4.1980, σ. 33.  (2) Γνώμη διατυπωθείσα την 26η Μαρτίου 1980 (μη δημοσιευθείσα ακόμη την Επίσημη Εφημερίδα).  (3) ΕΕ αριθ. Ν 94 της 28.4.1970, σ. 1.  (4) EΕ αριθ. Ν 189 της 27.7.1979, σ. 1.